Seuntjie gebore ure na sy ma geskiet isFoto: Verskaf “Ons is baie dankbaar, ek dink nie ons kon vir meer wonderwerke gevra het op een slag nie.” Só vertel Renske Erasmus (31) uit haar hospitaalbed in die Life Midmed-hospitaal nadat sy en haar kêrel, Christo Mulder (38), Vrydag aangeval en geskiet is en sy enkele ure daarna die lewe geskenk het aan hul seuntjie. Erasmus, wat net meer as 36 weke swanger was, het vroeg Saterdagoggend met ŉ noodkeisersnee geboorte geskenk aan hul seuntjie Fourie. Hy het 3,6 kg by geboorte geweeg en was sowat 50 cm lank. Ma en seun was nie in gevaar nadat Erasmus in die rug en regtervoorarm geskiet is nie maar weens die skok van die voorval het haar water ure na die voorval gebreek en haar baarmoeder het geskeur. Die koeël sit steeds in Erasmus se rug vas maar daar is besluit om dit nie onmiddellik te verwyder nie aangesien dit nie tans ŉ gevaar inhou nie. Foto: Verskaf Erasmus en Mulder, wat in Middelburg woon, was Vrydag met haar dogtertjie en sy twee dogtertjies op pad om vir vriende op hul plaas in die Delmas-omgewing te gaan kuier. Hulle het tussen Middelburg en Witbank op ŉ plaaspad gery wat naby die Middelburg-tolhek by die N4 uitkom. Mulder het stilgehou om die toegangshek oop te maak en is deur drie gewapende mans oorrompel. Volgens Erasmus het een van die mans ŉ vuurwapen gehad terwyl die ander twee onder meer met ŉ moersleutel en ŉ knopkierie gewapen was. Mulder het met die aanvallers gestoei terwyl Erasmus van die voorste passasierskant van die bakkie na die bestuurdersitplek oorgeklim het om die bakkie te sluit in ŉ poging om die dogtertjies veilig te hou. “Hulle het op Christo begin skiet en toe skree ek. Toe kom hulle na my toe en begin my skiet waar ek nog in die bakkie is. Ek het besef ek gaan nie wen nie en het in skok met die bakkie weggejaag.” Erasmus het na die tolhek gery en by verkeersbeamptes om hulp gesoek. Foto: Verskaf Die rowers het op die vlug geslaan nadat Erasmus weggejaag het en Mulder gelos. Hy het bloeiend na die bakkie gestap waar dit by die tolhek gestaan het waarna hy Erasmus na die passasierskant oorgetel en met hulle hospitaal toe gery het. Mulder is twee keer in sy lies getref. Een koeël is deur sy lies. Hy het vlugtig mediese behandeling ontvang voor hy ontslaan is om na die kinders om te sien. Erasmus wag intussen om van die dokters te hoor wanneer sy en Fourie ontslaan kan word, maar dit gaan onder omstandighede goed met ma en seun. Brig. Leonard Hlati, polisiewoordvoerder in Mpumalanga, het die voorval bevestig en gesê teen laat Maandag was die aanvallers nog nie aangekeer nie.